Hontianska paráda

Hontianska paráda je folklórny festival s medzinárodnou účasťou, ktorý sa koná pravidelne (okrem rokov 2020 a 2021, kedy sa nekonal kvôli pandémii koronavírusu) v obci Hrušov od roku 1996. Najbližší, v poradí 27. ročník sa bude konať 16.17. augusta 2024.
Charakteristika festivalu.
Dvojdňový festival sa koná počas tretieho augustového víkendu v obci Hrušov. Názov odkazuje na región Hont, v ktorom sa obec nachádza. Na začiatku sa predpokladalo, že pôjde o putovný festival po jednotlivých obciach Hontu, avšak pre veľký úspech a investície sa koná len na Hrušove. Priemerná návštevnosť je približne 1520 tisíc ľudí počas celého festivalu. Hontiansku parádu navštívilo aj mnoho predstaviteľov politického a verejného života, viackrát bol medzi nimi aj vtedajší prezident SR Ivan Gašparovič.
Program festivalu.
Hontianska paráda ponúka od svojho prvého ročníka program na piatich programových úrovniach:
Ukážky tradičných vidieckych prác.
Hlavnou odlišovacou črtou Hontianskej parády od iných folklórnych festivalov na Slovensku, ktorých program spočíva najmä na scénickom programe, sú ukážky skoro zabudnutých prác. Miestni obyvatelia predvádzajú roľnícke práce s obilím (ručné kosenie, zvážanie, mlátenie ručne alebo na mláťačke) či pečenie chleba a hrušovských lepníkov v tradičných kamenných peciach. Ďalšími ukážkami prác je pálenie drevenej míle, tesárske a kamenárske práce. V desiatych rokoch 21. storočia pribudli ukážky spracovania konope a výroby textílií. Mnohé práce si návštevníci môžu vyskúšať.
Scénický program.
Programová skladba sa počas histórie festivalu postupne ustálila. Hlavným pódiom scénického programu je dvojpodlažný kamenno-drevený amfiteáter v podobe hradu. Amfiteáter symbolizuje spojenie moderného a zvykoslovného. V piatok sa večerný program začína vystúpením pozvaných hostí zo Slovenska alebo zahraničia. Nasleduje stály program domácich Hrušovčanov ako tzv. "Hrušovské generácie", ktorý je každý rok zameraný na určitú tému z pôvodného ľudového života. Piatkový program zvyčajne ukončuje významné umelecké teleso. Viackrát na doskách hrušovského amfiteátra vystúpili SĽUK či Lúčnica, ale aj sólisti ako napr. Ján Ambróz. 
Počas sobotného doobedia a skorého poobedia prebiehajú voľnejšie vystúpenia folkloristov z blízkeho či ďalekého okolia na dvoch miestach, tzv. Lesnej scéne a scéne pri Vežičke, pričom obe sa nachádzajú na hlavnej trase festivalu. Na amfiteátri sa sobotný program odohráva v poobednom a večernom bloku. Stálou súčasťou poobedného programu je prehliadka detských folklórnych skupín (blok Deti a generácie), prehliadka súborov zo zahraničia (Maďarsko, Srbsko, Česko, Rumunsko, Turecko a i.). Večerný program začínajú tradične program hontianskych obcí. Po tejto časti sa nasleduje vystúpenie pozvaného hosťa (v roku 2024 napríklad Štefan Štec). 
Remeselníci.
V centre dediny sú prítomní remeselníci, ktorí dotvárajú jedinečnú atmosféru festivalu. V priemere ich je približne stovka. Keďže z priestorových dôvodov nie je možné ich počet zvýšiť, obec preferuje výhradne tradičných remeselníkov, najlepšie s možnosťou priamych ukážok tvorby. 
Dvory.
Od založenia tohto folklórneho festivalu sú špecifikom tzv. dvory. V týchto vyhradených častiach obce prezentujú spolky alebo zoskupenia ľudové materiálne veci alebo pripravujú tradičné pokrmy. Mnohé dvory majú vlastných muzikantov, ktorých úlohou je zabaviť a spríjemniť pobyt návštevníkom. Medzi dvory, ktoré pravidelne usporadúva obec Hrušov patrí Hrušovský dvor, Pufancový, Haluškový, Páleničiarsky či Gazdovský dvor. Skladba dvorov sa mení: v minulosti mohli návštevníci navštíviť Rozhlasový dvor (Rádio Regina), Rybársky dvor, Poľovnícky dvor, dvory usporiadaných obcami z regiónu alebo Slovákmi v zahraničí, a pod, k novým dvorom (2019) patrí napríklad Mládenecký dvor, Dvor u starej mamy či Dvor u troch sestier. V posledných rokoch (20102019) je ich počet na Hontianskej paráde okolo 20.
Výstavy.
Návštevníci festivalu si môžu pozrieť mnohé výstavy počas programu. K tradičným patrí početná výstava tzv. stabilákov od miestneho zberateľa Antona Matušova či jedinečná výstava hasičských prilieb. V posledných rokoch (2019) pribudla prezentácia traktorov a výstava fotografií slovenských párt. 
Filmografia.
V roku 2001 natočila STV (štúdio Banská Bystrica) pod réžiou Drahomíry Kyslanovej krátkometrážny dokument "Hontianska paráda" o 6. ročníku festivalu.